Derde tragedie ruk Helpende HandAttie Barnard en dr. Danie Brink. Foto: Verskaf Solidariteit Helpende Hand het nog ŉ staatmaker verloor met die skielike afsterwe van Attie Barnard (53). Die organisasie is die afgelope tyd geruk deur die tragiese ongeluk van dr. Danie Brink, uitvoerende direkteur en sy gesin, waarin twee van sy kinders oorlede en sy vrou Lise ernstig beseer is, asook die dood van Monica Annandale van die Thabazimbi-tak. “Helpende Hand is die afgelope maand deur diep waters, met ŉ paar tragiese gebeure, met die mees onlangse die tragiese afsterwe van Attie,” het Ernst Vorster, Helpende Hand se hoof van kommunikasie, Dinsdag aan Maroela Media gesê. Vorster het gesê Barnard, Helpende Hand se takvoorsitter van die Wellington-tak in die Wes-Kaap, is op 19 Januarie dood. “Hy het ŉ hartaanval gekry terwyl hy en ŉ vriend gaan fietsry het. ŉ Verbygaande motoris, wat ŉ dokter is, het stilgehou en probeer om te help, maar dit was reeds te laat,” het hy gesê. Brink het sy medelye met Barnard se gesin betoon en sy hartseer oor Barnard se dood uitgespreek. “Attie was een van die takvoorsitters wat ŉ ware vriend geword het vir baie van Helpende Hand se personeel en vrywilligers. Ons harte gaan ook uit na Marietjie, Attie se vrou en hul twee dogters, Atmari en Eloise. Ons bid vir hul vertroosting in hierdie moeilike tyd.” Volgens Wilinda Ford, Helpende Hand se streeksorganiseerder in die Wes-Kaap, was Barnard sedert 2010 by Helpende Hand betrokke. “Attie is ook die afgelope drie jaar ons Wes-Kaapse streekraadvoorsitter. Ons sal Attie onthou as ŉ omgee-mens, iemand met ŉ goue hart en ŉ oop hand. Hy sou nie twee keer dink om iemand in nood te help nie en het altyd tyd gemaak vir ŉ grappie. Die tak het besluit om die Attie Barnard-studiefonds te stig ter nagedagtes aan Attie, wat baie betrokke was in die gemeenskap,” het Ford gesê. Barnard se begrafnis begin Woensdag om 14:00 by die NG-kerk Wellington-Oos.